b"\n_START_ARTICLE_\nTabula Rogeriana\n_START_PARAGRAPH_\nTabula Rogeriana (arab. \xd9\x86\xd8\xb2\xd9\x87\xd8\xa9 \xd8\xa7\xd9\x84\xd9\x85\xd8\xb4\xd8\xaa\xd8\xa7\xd9\x82 \xd9\x81\xd9\x8a \xd8\xa7\xd8\xae\xd8\xaa\xd8\xb1\xd8\xa7\xd9\x82 \xd8\xa7\xd9\x84\xd8\xa2\xd9\x81\xd8\xa7\xd9\x82. Nuzhat al-musht\xc4\x81q fi'khtir\xc4\x81q al-\xc4\x81f\xc4\x81q eli Kertomus matkoista kaukaisiin maihin) on arabialaisen maantieteilij\xc3\xa4n al-Idrisin vuonna 1154 valmistunut maailmankartasto. H\xc3\xa4n laati sen Palermossa Sisilian ensimm\xc3\xa4isen kuninkaan Roger II:n hovissa, jonka mukaan kartta on my\xc3\xb6s saanut tunnetuimman nimens\xc3\xa4. Varsinaisten karttapiirrosten lis\xc3\xa4ksi se k\xc3\xa4sitt\xc3\xa4\xc3\xa4 tekstiosuuden selityksineen.\n_START_SECTION_\nKartta\n_START_PARAGRAPH_\nAl-Idrisi aloitti arabiankielisen teoksensa laatimisen vuonna 1138 ja jatkoi ty\xc3\xb6t\xc3\xa4\xc3\xa4n yli 15 vuoden ajan. Se on jaettu seitsem\xc3\xa4\xc3\xa4n eri osaan kreikkalaisen Ptolemaioksen tuhat vuotta aikaisemmin luoman ilmastovy\xc3\xb6hykkeiden j\xc3\xa4rjestelm\xc3\xa4n mukaan. Jokainen kirjan seitsem\xc3\xa4st\xc3\xa4 osasta on viel\xc3\xa4 jaettu kymmeneen kappaleeseen. Kartta k\xc3\xa4sitt\xc3\xa4\xc3\xa4 Euraasian mantereen kokonaisuudessaan sek\xc3\xa4 lis\xc3\xa4ksi Pohjois-Afrikan. Se oli aikansa t\xc3\xa4sm\xc3\xa4llisin esitys silloisesta eurooppalaisten tuntemasta maailmasta ja s\xc3\xa4ilyi sellaisena seuraavan kolmen vuosisadan ajan. Tekstiosuus sis\xc3\xa4lt\xc3\xa4\xc3\xa4 tarkkoja kuvauksia eri alueiden maantieteest\xc3\xa4, kulttuurista sek\xc3\xa4 poliittisesta- ja talousel\xc3\xa4m\xc3\xa4st\xc3\xa4._NEWLINE_Al-Idrisi ei koonnut kartastoaan omien tutkimusmatkojensa perusteella, vaan haastatteli suuret m\xc3\xa4\xc3\xa4r\xc3\xa4t Roger II:n hovissa vierailleita henkil\xc3\xb6it\xc3\xa4, jotka olivat kiert\xc3\xa4neet eri puolilla maailmaa. H\xc3\xa4n sis\xc3\xa4llytti teokseensa vain sellaisia tietoja, joita useat eri kertojat pystyiv\xc3\xa4t vahvistamaan ja j\xc3\xa4tti pois ristiriitaiset kertomukset sek\xc3\xa4 kaiken, jota piti ep\xc3\xa4luotettavana. Tabula Rogerianan ensimm\xc3\xa4inen kopio kaiverrettiin hopealevyille ja se painoi noin 150 kiloa."